 

REPUBLIKA HRVATSKA

MEĐIMURSKA ŽUPANIJA

OPĆINA DEKANOVEC

OPĆINSKO VIJEĆE

Na temelju članka 23. stavka 4. Zakona o vatrogastvu („Narodne novine“ broj 125/19) i članka 31. Statuta Općine Dekanovec (Službeni glasnik Međimurske županije 3/18,10/20, 6/21, 4/22) Općinsko Vijeće Općine Dekanovec na 10. sjednici održanoj dana 19.03.2023. godine, donosi

**ODLUKU O SPORAZUMNOM OSNIVANJU VATROGASNE ZAJEDNICE PODRUČJA OPĆINA DEKANOVEC - PODTUREN**

I.

Ovom Odlukom osniva se Vatrogasna zajednica područja Općina Dekanovec - Podturen (u daljnjem tekstu: VZP Dekanovec - Podturen) kao područna vatrogasna zajednica sukladno Zakonu o vatrogastvu („Narodne novine“ broj 125/19).

Vatrogasna zajednica područja Dekanovec – Podturen obavlja vatrogasnu djelatnost na području Općine Dekanovec i Općine Podturen.

II.

Članice i osnivači Vatrogasne zajednice područja Dekanovec - Podturen su dobrovoljna vatrogasna društva, javne vatrogasne postrojbe, profesionalne vatrogasne postrojbe u gospodarstvu i dobrovoljna vatrogasna društva u gospodarstvu s područja Općine Podturen i Općine Dekanovec.

III.

Djelatnost zajednice je sudjelovanje u provedbi preventivnih mjera zaštite od požara i tehnoloških eksplozija, gašenje požara i spašavanje ljudi i imovine ugroženih požarom i tehnološkom eksplozijom, pružanje tehničke pomoći u nezgodama i opasnim situacijama te obavljanje drugih poslova u nesrećama, ekološkim i inim nesrećama, a provodi se na kopnu, moru, jezerima i rijekama.

Vatrogasna zajednica područja Općina Dekanovec - Podturen nadležna je za sljedeće poslove:

* oblikuje vatrogasni sustav područja sukladno vatrogasnom planu
* potiče aktivnosti u pogledu poboljšanja stanja zaštite od požara i provedbe vatrogasne djelatnosti
* priprema i provodi zadaće iz Programa aktivnosti u provedbi posebnih mjera zaštite od požara od posebnog interesa za Republiku Hrvatsku
* zastupa interese vatrogastva područja vodi i redovito obnavlja baze podataka te očevidnika koje vatrogasna zajednica područja prikuplja u skladu s odredbama ovoga Zakona i propisa donesenih temeljem ovoga Zakona
* sudjeluje u izradi prijedloga strategija, studija, smjernica, programa i provedbenih planova
* organizira i provodi vatrogasna natjecanja
* organizira javna savjetovanja i stručne skupove
* provodi prekograničnu suradnju u području vatrogastva
* koordinira aktivnosti oko uključivanja vatrogasnih postrojbi u sustav civilne zaštite obavlja i druge poslove koji su joj stavljeni u nadležnost posebnim propisima
* sudjeluje u provedbi preventivnih mjera zaštite od požara i tehnoloških eksplozija, gašenje požara i spašavanje ljudi i imovine ugroženih požarom i tehnološkom eksplozijom
* pružanje tehničke pomoći u nezgodama i opasnim situacijama
* obavlja druge poslove u nesrećama, ekološkim i inim nesrećama

Vatrogasna zajednica može sudjelovati na vatrogasnim intervencijama i izvan područja svog djelovanja, odnosno na području drugih jedinica lokalne samouprave kada je to određeno zakonom ili kada osnivači s drugim jedinicama lokalne samouprave sklope ugovor/sporazum o suosnivanju.

Obavljanje djelatnosti iz stavka 4. ove točke od strane Zajednice mora biti navedeno u odgovarajućim Procjenama ugroženosti od požara i tehnoloških eksplozija i Vatrogasnim planovima zaštite od požara svih ugovornih/sporazumnih strana

IV.

Tijela VZP Dekanovec - Podturen su:

* skupština
* vatrogasni zapovjednik VZP općina
* predsjednik vatrogasne zajednice - predsjedništvo
* zapovjedništvo
* nadzorni odbor

V.

Zajednicom upravlja Skupština kao najviše tijelo upravljanja, a njezine nadležnosti, način rada i izbor članova propisat će se Statutom vatrogasne zajednice, osim izbora predstavnika jedinice lokalne samouprave.

Predstavnika jedinice lokalne samouprave iz članka 1. Ove Odluke u Skupštinu Vatrogasne zajednice područja Dekanovec – Podturen imenuje općinski načelnik.

VI.

Zajednica ima vatrogasno zapovjedništvo koje je operativno tijelo zajednice na čelu kojeg je zapovjednik VZP.

Osim zapovjednika VZP zapovjedništvo čine i zapovjednici dobrovoljnih vatrogasnih društava koje pripadaju vatrogasnoj zajednici.

VII.

Zapovjednik predstavlja i zastupa Zajednicu, odgovoran je za organiziranost i osposobljenost vatrogastva na razini Općina Podturen i Dekanovec te može zapovjediti svakoj vatrogasnoj postrojbi s područja vatrogasne zajednice da sudjeluje u vatrogasnoj intervenciji na području vatrogasne zajednice.

VIII.

Zapovjednika na prijedlog Predsjedništva sukladno uvjetima propisanim Zakonom te uz suglasnost županijskog vatrogasnog zapovjednika imenuju i razrješavaju općinski načelnici Općina Podturen i Dekanovec na pet godina na temelju javnog natječaja.

IX.

Načelnici mogu zapovjednika, uz prethodnu suglasnost županijskog vatrogasnog zapovjednika, razriješiti i prije isteka mandata ako:

* sam zatraži razrješenje
* trajno izgubi zdravstvenu sposobnost obavljati dužnost
* je pravomoćnom presudom osuđen za kaznena djela protiv života i tijela (glava X.), kaznena djela protiv opće sigurnosti (glava XXI.), kaznena djela protiv imovine (glava XXIII.) i kaznena djela protiv službene dužnosti (glava XXVIII.), a koja su propisana Kaznenim zakonom (»Narodne novine«, br. 125/11., 144/12., 56/15., 61/15., 101/17. i 118/18.) odnosno za kaznena djela protiv života i tijela (glava X.), kaznena djela protiv opće sigurnosti ljudi i imovine (glava XX.) i kaznena djela protiv službene dužnosti (glava XXV.), a koja su propisana Kaznenim zakonom (»Narodne novine«, br. 110/97., 27/98. – ispravak, 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.)
* povrijedi obvezu čuvanja službene tajne u svezi s obavljanjem dužnosti
* svojim nesavjesnim radom prouzroči Vatrogasnoj zajednici grada, područja odnosno općine veću štetu ili veće smetnje u radu.

Predsjedništvo utvrđuje prijedlog za razrješenje zapovjednika Zajednice i prijedlog za imenovanje vršitelja dužnosti i dostavlja ih Općinskim načelnicima.

X.

Način rada i zapovjedništva i zapovjednika utvrđuje se Statutom vatrogasne zajednice.

XI.

Imovinu Zajednice čine:

* sredstva za rad koja su pribavljena od osnivača Zajednice
* stečena pružanjem usluga
* pribavljena iz drugih izvora

Zajednica ne može bez suglasnosti skupštine steći, opteretiti ili otuđiti nekretninu i drugu imovinu čija je vrijednost veća od 2.000,00 EUR-a.

Vatrogasna zajednica područja Općina Dekanovec - Podturen ima poslovni bankovni račun preko kojeg obavlja financijsku djelatnost.

Imovinom upravljaju tijela Zajednice, uz pripadajuću odgovornost za njenu upotrebu i korištenje glede ostvarivanja ciljeva Zajednice.

Zajednica za svoje obveze odgovara svojom cjelokupnom imovinom.

XII.

Sredstva za financiranje redovne djelatnosti Zajednice osiguravanju se na način propisan odredbama Zakona o vatrogastvu.

Općina Podturen i Općina Dekanovec posebnim zaključkom odlučuje u raspoređivanju dodijeljenih sredstava iz proračuna Općina.

XIII.

Sredstva koja Zajednica ostvari vlastitom djelatnošću, mogu se koristiti za provedbu vatrogasne djelatnosti i aktivnosti.

Odluku o načinu korištenja sredstava iz prethodnog stavka ove točke donosi Skupština.

XIV.

Zajednica je dužna osnivaču dostaviti program rada i financijski plan u zakonom propisanom roku.

Zajednica je dužna osnivaču dostaviti izvješće o radu odnosno izvršenju Programa rada i financijsko izvješće za prethodnu godinu u Zakonom propisanom roku.

XV.

Statut Zajednice donosi Skupština u roku od 30 dana od dana donošenja ove Odluke.

Skupština VZP Dekanovec – Podturen donijeti će Statut, kojim će urediti: - naziv i sjedište, - zastupanje, - ciljeve, - djelatnosti kojima se ostvaruju ciljevi, - područja djelovanja sukladno ciljevima, - gospodarskim djelatnostima sukladno zakonu, ako ih obavlja, - način osiguranja javnosti djelovanja udruge, - uvjetima i načinu učlanjivanja i prestanku članstva, pravima, obvezama i odgovornostima te stegovnoj odgovornosti članova i načinu vođenja popisa članova, - tijelima, njihovu sastavi i načinu sazivanja sjednica, izboru, opozivu, ovlastima, načinu odlučivanja i trajanju mandata te načinu sazivanja skupštine u slučaju isteka mandata, - izboru i opozivu likvidatora, - prestanku postojanja Zajednice, - imovini, načinu stjecanja i raspolaganja imovinom, - postupku s imovinom u slučaju prestanka postojanja te - načinu rješavanja sporova i sukoba interesa unutar Zajednice.

XVI.

Ovlašćuje se općinski načelnik da u ime Općine Dekanovec sklopi Sporazum o osnivanju područne vatrogasne zajednice.

XVII.

Ova Odluka stupa na snagu osam dana od dana objave u „Službenom glasniku Međimurske županije“.

**OPĆINSKO VIJEĆE OPĆINE DEKANOVEC**

KLASA: 024-01/23-01/01

URBROJ: 2109-20-02-23-14

Dekanovec, 19.03.2023.

**Predsjednica Općinskog vijeća**

**Općine Dekanovec**

**Melani Baumgartner**